Winkelhaak (sterrebeeld)

Die Winkelhaak (Latyn: Norma) is ’n klein, onopvallende sterrebeeld in die suidelike hemelruim. Dit word soms beskou as verteenwoordigend van ’n liniaal of waterpas.

Norma, wat aanvanklik L’Equerre et la Regle in Frans genoem is, is een van die sterrebeelde wat Abbé Nicolas Louis de Lacaille in die middel 1750's geskep het toe hy sowat 10 000 sterre in die Kaap die Goeie Hoop opgemeet het.

Ruimtevoorwerpe 
Die Melkweg loop deur die Winkelhaak. Die sterrebeeld het geen α- of β-sterre nie; die helderste ster is γ2 Normae en dit het ’n helderheid van net 4 mag.

Vanweë sy ligging in die Melkweg bevat die sterrebeeld baie sterreswerms. NGC 6067 is ’n oop swerm met sowat 100 sterre met ’n helderheid van 10 mag en ’n gesamentlike helderheid van 5,6 mag.

Abell 3627, ook bekend as die Norma-melkwegswerm, is 200 miljoen ligjare van die Aarde af. Dit is een van die grootste melkwegswerms wat bekend is: dit is sowat 10 keer helderder as die gemiddelde melkwegswerm. Daar is ’n teorie dat dit die Groot Aantrekker is, ’n massiewe voorwerp wat die Lokale Groep, die Virgo-superswerm en die Hydra-Centaurus-superswerm aantrek teen 600-1 000 kilometer per sekonde.

Verwysings

Eksterne skakels 
 Star Tales – Norma
 The Deep Photographic Guide to the Constellations: Norma
 The clickable Norma

  Hierdie artikel is vertaal uit die Engelse Wikipedia